b'\n_START_ARTICLE_\nTheodor Mommsen\n_START_SECTION_\nVia\xc8\x9ba\n_START_PARAGRAPH_\nS-a n\xc4\x83scut \xc3\xaen anul 1817, la Garding, \xc3\xaen Schleswig. Tat\xc4\x83l s\xc4\x83u, Jens Mommsen, a fost pastor luteran._NEWLINE_Studieaz\xc4\x83 dreptul la Kiel (1838 - 1843). Dup\xc4\x83 sus\xc8\x9binerea tezei de doctorat, \xc3\xae\xc8\x99i c\xc3\xa2\xc8\x99tig\xc4\x83 existen\xc8\x9ba pred\xc3\xa2nd istoria \xc8\x99i geografia la diferite licee din Hamburg. \xc3\x8en acela\xc8\x99i timp, pune la punct \xc8\x99i public\xc4\x83 Die r\xc3\xb6mischen Tribus in administrativen Beziehung (Districtele romane sub raport administrativ) care prevestea deja o puternic\xc4\x83 tendin\xc8\x9b\xc4\x83 interdisciplinar\xc4\x83: studiul dreptului roman \xc3\xaen str\xc3\xa2ns\xc4\x83 leg\xc4\x83tur\xc4\x83 cu cel al istoriei antice \xc8\x99i cu cel al filologiei. \xc3\x8en felul acesta, era convins el, se reu\xc8\x99ea o reconstituire integral\xc4\x83 a istoriei \xc8\x99i a civiliza\xc8\x9biei romane. Ob\xc8\x9bine o burs\xc4\x83 \xc8\x99i pleac\xc4\x83, mai \xc3\xaent\xc3\xa2i, \xc3\xaen Fran\xc8\x9ba (Lyon, Montpellier, N\xc3\xaemes), apoi, \xc3\xaen 1844, \xc3\xaen Italia (Lucca, Floren\xc8\x9ba), unde a \xc3\xaenceput s\xc4\x83 cerceteze \xc8\x99i s\xc4\x83 ilustreze inscrip\xc8\x9biile antice. A desf\xc4\x83\xc8\x99urat aceast\xc4\x83 munc\xc4\x83 de cercetare \xc3\xaen colaborare cu G. Henzen \xc8\x99i Giovanni-Batistta Rossi. La Roma a luat leg\xc4\x83tura cu Bartolomeo Borghezi, mare cunosc\xc4\x83tor al antichita\xc8\x9bii romane, de care se apropie cu admira\xc8\x9bie \xc8\x99i c\xc4\x83ruia \xc3\xaei va r\xc4\x83m\xc3\xa2ne \xc3\xaendatorat pentru \xc3\xaendrum\xc4\x83rile date. \xc3\x8en 1846 a poposit la Venafra pentru o prim\xc4\x83 recunoa\xc8\x99tere a epigrafiilor latine. Atunci a citit pentru prima oar\xc4\x83 Tabla Aquaria (descoperit\xc4\x83 la Cosmo De Utris), iar ulterior a publicat-o la Leipzig, \xc3\xaen 1852, \xc3\xaen \xe2\x80\x9eInscriptiones Regni Neapolitani latinae\xe2\x80\x9d._NEWLINE_\xc3\x8en anul 1847 se re\xc3\xaentoarce \xc3\xaen \xc8\x9bar\xc4\x83, dup\xc4\x83 studii \xc8\x99i cercet\xc4\x83ri rodnice. Pentru scurt timp lucreaz\xc4\x83 la Rendsburg, \xc3\xaen redac\xc8\x9bia cotidianului Schleswig-Holsteiner Zeitung, dup\xc4\x83 care, \xc3\xaen toamna aceluia\xc8\x99i an, este numit profesor de drept la Facultatea din Leipzig. Pentru c\xc4\x83 a luat parte la mi\xc8\x99carea democratic\xc4\x83 din 1848 este judecat, condamnat la nou\xc4\x83 luni \xc3\xaenchisoare pe care nu le execut\xc4\x83, fiind gra\xc8\x9biat, dar \xc8\x99i concediat._NEWLINE_Din prim\xc4\x83vara anului 1852 Mommsen \xc3\xaencepe s\xc4\x83 lucreze la opera sa capital\xc4\x83, Die r\xc3\xb6mische Geschichte (Istoria roman\xc4\x83), publicat\xc4\x83 \xc3\xaentre anii 1854 - 1885. Marea realizare a lui Mommsen const\xc4\x83 \xc3\xaen acel acord unic \xc3\xaen armonia lui, rezultat din cuno\xc8\x99tin\xc8\x9bele acumulate de-a lungul anilor, ca urmare a unor studii de specialitate \xc3\xaen domeniul juridic \xc8\x99i economic. Neg\xc3\xa2nd romantismul lui Niebuhr, el a creat o uria\xc8\x99\xc4\x83 panoram\xc4\x83 evolu\xc8\x9bionist\xc4\x83 a Romei, evoc\xc3\xa2nd-o \xc3\xaentr-un stil foarte modern, plin de culoare, p\xc3\xa2n\xc4\x83 la cele mai mici am\xc4\x83nunte, de la primele contururi ce se deta\xc8\x99au din negura dens\xc4\x83 a tradi\xc8\x9biei p\xc3\xa2n\xc4\x83 \xc3\xaen clipa \xc3\xaen care republica roman\xc4\x83 piere._NEWLINE_\xc3\x8en anul 1854 i se ofer\xc4\x83 catedra de drept roman la Z\xc3\xbcrich, apoi la Breslau. C\xc3\xa2nd i-a parvenit \xc8\x99tirea c\xc4\x83 fusese numit profesor la Universitatea din Berlin (1857), se afla \xc3\xaentr-o c\xc4\x83l\xc4\x83torie de studii, care i-a purtat pa\xc8\x99ii de la Viena p\xc3\xa2n\xc4\x83 \xc3\xaen Transilvania. \xc3\x8en aceast\xc4\x83 calitate \xc8\x99i-a asigurat, datorit\xc4\x83 competen\xc8\x9bei, talentului \xc8\x99i for\xc8\x9bei sale de munc\xc4\x83, o reputa\xc8\x9bie de savant._NEWLINE_La v\xc3\xa2rsta de 70 ani a renun\xc8\x9bat la catedr\xc4\x83, consacr\xc3\xa2ndu-se exclusiv expertizelor \xc8\x99i muncii de cercetare. \xc3\x8en anul 1902 i s-a conferit Premiul Nobel pentru literatur\xc4\x83, fiind primul scriitor german c\xc4\x83ruia i s-a acordat \xc3\xaenalta distinc\xc8\x9bie._NEWLINE_\xc3\x8en \xc3\xaentreaga sa via\xc8\x9b\xc4\x83, Mommsen a reprezentat aripa st\xc3\xa2ng\xc4\x83 a liberalilor \xc8\x99i a r\xc4\x83mas du\xc8\x99man declarat al politicii lui Bismarck, pe care \xc3\xael considera oportunist. Adept al lui Kant, tinde s\xc4\x83-\xc8\x99i educe cititorul \xc3\xaen sensul form\xc4\x83rii unei judec\xc4\x83\xc8\x9bi politice. Mommsen nu este doar autorul unei cuprinz\xc4\x83toare \xc8\x99i valoroase opere istorice, ci \xc8\x99i unul dintre primii organizatori ai \xc8\x99tiin\xc8\x9bei istoriei. Sub conducerea sa a ap\xc4\x83rut, \xc3\xaencep\xc3\xa2nd din 1863, Corpus inscriptiones Latinarum (Corpul inscrip\xc8\x9biilor latine). Tot el a editat Auctores antiquissimii (Autori foarte vechi) \xc8\x99i numeroase alte lucr\xc4\x83ri de drept roman. A \xc3\xaencetat din via\xc8\x9b\xc4\x83 \xc3\xaen 1903.'